Diari Oficial de la Generalitat Valenciana


Sumari del DOGV 9358, del 09-06-2022 (2022/4825)

Segona convocatòria pública de presentació de projectes expositius audiovisuals de caràcter artístic per a l'exhibició dins del projecte «NEGRE», a la Sala Audiovisual de la Caixa Blanca del Centre Cultural Las Cigarreras, per als anys 2022 i 2023.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9358

Data del DOGV
:   09-06-2022

Secció del DOGV
:   V. ANUNCIS - C) ALTRES ASSUMPTES

Número del document
:   2022/4825


Organisme emissor
:   Consorci de Museus de la Comunitat Valenciana

Tipus de document
:   Anunci

Segona convocatòria pública de presentació de projectes expositius audiovisuals de caràcter artístic per a l'exhibició dins del projecte «NEGRE», a la Sala Audiovisual de la Caixa Blanca del Centre Cultural Las Cigarreras, per als anys 2022 i 2023. [2022/4825]  
OBJECTE  
«SCROLL»  
Scroll es presenta en aquesta ocasió com una invitació a explorar, a través de les pràctiques artístiques, l'espai que se situa entre l'aparentment innocent tecnofília i les fosques distopies de la tecnofòbia. Una ruptura amb el pensament binari, que categoritza la realitat de manera dual, oposada i jerarquitzada. Busca ser una reivindicació de les pràctiques artístiques com a lloc d'experimentació radical per a reimaginar la verticalitat infinita del scroll i explorar estructures que es relacionen de manera rizomàtica, a través de cossos que requereixen altres cossos connectats per xarxes de cura mútua. És una crida a explorar les clivelles del sistema, a endinsar-s'hi i ocupar-les, per a aprofitar els errors de l'apparatus i generar noves regles del joc.  
  
V.O.  
1. OBJECTIU DE LA CONVOCATÒRIA  
El Consorci de Museus de la Comunitat Valenciana (CMCV) presenta la segona convocatòria pública de presentació de projectes expositius audiovisuals de caràcter artístic per a la seua exhibició dins del projecte «NEGRE» a la Sala Audiovisual de la Caixa Blanca del Centre Cultural Las Cigarreras, per als anys 2022 i 2023 com a complement a altres propostes expositives fruit d'iniciatives institucionals, municipals i/o de la col·laboració amb altres institucions públiques i privades.  
  
Els projectes seleccionats seran objecte cadascun d'ells d'una exposició organitzada dins del projecte «NEGRE» a la Sala Audiovisual de la Caixa Blanca del Centre Cultural Las Cigarreras.  
  
«NEGRE»  
«NEGRE» és un projecte de programació expositiva situat a la sala audiovisual de la Caixa Blanca del Centre Cultural Las Cigarreras.  
L'objectiu d'aquest projecte és l'explotació d'aquest espai com a lloc d'exposició, experimentació i difusió de projectes artístics que exploren les possibilitats de l'audiovisual en el seu ús i context contemporani.  
A més, «NEGRE» pretén generar suport a nous creadors que treballen amb el mitjà audiovisual, impulsant i generant condicions que faciliten l'exhibició i la difusió dels seus projectes dins i fora del Centre Cultural Las Cigarreras.  
  
TEMA  
El digital ens remet a imatges sense cos, capaces de distribuir-se en un scroll infinit, on fotos, esdeveniments, comentaris, notícies i anuncis se'ns presenten de manera algorítmica personalitzada, amb una descàrrega que s'anticipa al nostre desig i es deté fruit del nostre propi abandó, segurament per avorriment. Les pantalles polides, reflectores i sense duplicitats, apareixen com a metàfores estètiques d'aqueixa descorporització, del buit interior i del fomo que generen les lògiques de consum sense fi de la contínua actualització del feed i els likes.  
Scroll es presenta en aquesta ocasió com una invitació a explorar l'espai que se situa entre l'aparentment innocent tecnofília i les fosques distopies de la tecnofòbia. Una ruptura amb el pensament binari, que categoritza la realitat de manera dual, oposada i jerarquitzada. Una reivindicació de les pràctiques artístiques com a lloc d'experimentació radical per a reimaginar la verticalitat infinita del scroll i explorar estructures que es relacionen de manera rizomàtica, a través de cossos que requereixen altres cossos connectats per xarxes de cura mútua.  
  
Recordem els tecnoutopistes dels anys setanta, que amerats en LSD i fumats de THC, van somiar (amb) i van crear xarxes autònomes i horitzontals, concebent la tecnologia com un aliat del comú i de la contracultura. Una idea que els xenofeminismes han arreplegat i han connectat amb el moviment transgènere, per ser tots dos capaços d'utilitzar eines tecnològiques en el seu benefici des de la perspectiva de l'autogestió.  
Aprenem de la ciència-ficció feminista i els afrofuturismes i la seua capacitat de plantejar hipòtesis des de la perspectiva de gènere, classe i raça; de projectar espais de metamorfosis i transmutació; de proposar històries (stories) capaces de canviar la història (history); de situar-nos en un lloc propositiu de revolta, insurrecció i amenaça a la persistència del sistema. Connectem amb Donna Haraway i la seua proposta d'ús de les fabulacions com a eines per a pensar de manera situada la racionalitat, el progrés i l'universal; per a reimaginar un present enfront de les amenaces del canvi climàtic, l'anihilació d'espècies i les noves formes de feudalisme.  
Acudim també al feminisme posthumanista, al ciberfeminisme i a l'ecofeminisme anticapitalista i antiracista, a aqueixes maneres de repensar els cossos humans, no-humans i els més-que-humans, reconeixent el llegat del pensament indígena i la lluita decolonial des d'una pràctica que s'afirma inseparable de l'atenció a les qüestions ecosocials.  
  
Creiem en la capacitat de l'art de trobar les clivelles del sistema, d'endinsar-s'hi i ocupar-les, d'aprofitar els errors de l'apparatus per a generar noves regles del joc, per a reprendre l'espai digital a través dels glitches, per a reivindicar l'ús de la tecnologia com a emancipatòria.  
  
Vista Oral  
  
2. DOTACIÓ ECONÒMICA  
S'estableix una dotació econòmica de 6.800 - distribuïts de la forma següent:  
- 3.400 euros, impostos inclosos, per a cadascun dels 2 projectes seleccionats.   
Partida pressupostària assignada: 45242-22036  
  
3. PERSONES BENEFICIÀRIES  
Pot presentar-se a la convocatòria qualsevol persona física o jurídica, artistes o comissaris tant locals com nacionals.  
  
4. TERMINI DE PRESENTACIÓ  
S'obrirà l'endemà de la publicació en el DOGV i finalitzarà el 17 de juny de 2022. Al tancament d'aquest termini, no s'admetrà cap sol·licitud. Les persones sol·licitants que hagen presentat la sol·licitud tindran un termini de 10 dies hàbils, després de finalitzar el termini de presentació, per a esmenar la documentació, si així els fora requerit des del CMCV. Si no ho feren, se'ls tindrà per desistits de la seua petició, prèvia resolució d'exclusió (art. 68 Llei 39/2015).  
  
5. PRESENTACIÓ DE SOL·LICITUDS.   
Podrà presentar-s'hi únicament un projecte per artista, comissari o col·lectiu.  
Les sol·licituds es presentaran preferentment en format digital a traves de l'aplicacio disponible en www.consorcimuseus.gva.es/convocatories/  
També podran presentar-se de qualsevol de les formes previstes per l'art. 16.4 i 16.5 de la Llei 39/2015, d'1 d'octubre, del procediment administratiu comú de les administracions públiques.  
Les sol·licituds hauran d'anar acompanyades de la documentació següent:  
- Dades de contacte de l'interessat, (en el cas que el projecte siga conjunt, la resta de participants constarà en la memòria tècnica del projecte).  
- Resum del projecte, en format pdf (400 paraules, màxim).  
- Memòria tècnica del projecte, en format pdf, (màxim 5 MB), incloent:  
- Títol del projecte.  
- Comissari (si n'hi ha).  
- Artista/es participants.  
- Característiques del projecte expositiu (en el cas que el projecte requerisca un disseny expositiu o incloga una part instal·lativa de la peça de vídeo).  
- Altres activitats proposades que puguen ser rellevants per al projecte (si n'hi ha).  
- Relació de necessitats tècniques.  
- Pressupost desglossat. Determinar, en el cas que diverses persones formen el projecte, la forma en la qual facturaran.  
- Esbossos i/o imatges.  
- Curriculum vitae de la persona sol·licitant o de l'artista i/o comissari i un dossier de treballs anteriors.  
- Fotocopia DNI / Passaport.  
- Certificat d'estar al corrent de les obligacions tributàries.  
- Certificat d'estar al corrent de les obligacions amb la Seguretat Social.  
- Declaració responsable signada segons model de la convocatòria.  
  
Els projectes presentats no necessàriament hauran d'estar produïts abans d'optar a la convocatòria.  
  
6. PROCÉS DE SELECCIÓ  
Per a la valoració i selecció de les sol·licituds presentades, queda constituït un jurat integrat per professionals del sector i presidit per la presidenta de la Comissió Científic Artística del CMCV o persona en qui delegue, d'acord amb el Codi de Bones Pràctiques en la Cultura Valenciana, garantint la presència de representants de la societat civil i d'experts en la matèria.  
Aquest jurat estarà format per:  
- Mari Carmen Amoraga Toledo, directora general de Cultura i Patrimoni i presidenta de la Comissió Científic-Artística del Consorci de Museus de la Comunitat Valenciana.  
- José Luis Pérez Pont, director gerent del Consorci de Museus de la Comunitat Valenciana.  
- Tania Pardo, subdirectora del Museu CA2M i assessora d'Arts Plàstiques de la Comunitat de Madrid.  
- Alicia Escobio, comissària, coordinadora de programes públics del MACBA, membre de Vista Oral i Continent.cc.  
- Leticia Cano, directora projecte «NEGRE».  
  
Els projectes es valoraren tenint en compte els criteris següents:  
  
- Qualitat, coherència i viabilitat del projecte: fins a un màxim de 4 punts.  
- Adequació del projecte a les línies curatorials marcades per la convocatòria i adaptabilitat a l'espai expositiu: fins a un màxim de 3 punts.  
- Innovació i aportació a la creació artística, en concret al desenvolupament de projectes que exploren les possibilitats del vídeo en un context contemporani, amb preferència als projectes d'artistes emergents i d'aquells de trajectòria artística susceptible de ser enfortida: fins a un màxim de 2 punts.  
- Trajectòria de la persona sol·licitant: fins a un màxim d'1 punt.  
- Els projectes seran seleccionats sobre la base del resultat de la suma dels punts obtinguts.  
Es desestimaran aquells projectes que no respecten els principis democràtics de convivència i pluralitat, garantint així la igualtat de totes les persones amb independència del seu gènere, raça, llengua i orientació sexual.  
  
7. RESOLUCIÓ  
El jurat triarà 2 projectes per a la sala audiovisual de la Caixa Blanca, dins del projecte «NEGRE», per a ser exposats durant els mesos de setembre, octubre i novembre de 2022 el primer dels projectes i durant els mesos de desembre, gener i febrer de 2023 el segon dels projectes seleccionats, i dos més que quedaran com a reserva en el cas que algun dels seleccionats renuncie. En cas que el jurat considere que els projectes presentats no assoleixen la qualitat requerida, es podrà deixar desert el nombre de projectes que es decidisca.  
  
La notificació dels projectes seleccionats i els de reserva es realitzarà mitjançant la seua publicació en la pàgina web del CMCV (www.consorcimuseus.gva.es) i en el DOGV. A més, es notificarà per correu electrònic aquesta resolució a totes les persones participants.  
Contra la decisió podrà interposar-se, de conformitat amb el que es disposa en l'art. 123 de la Llei 39/2015, del procediment administratiu comú de les administracions públiques, recurs potestatiu de reposició en el termini d'un mes a comptar des del següent a la seua notificació/publicació davant el mateix òrgan que va dictar l'acte.  
Els projectes no seleccionats seran destruïts i els materials adjuntats, presentats per via electrònica, seran eliminats del servidor corresponent.  
  
El CMCV es compromet a no distribuir ni fer ús de la informació dels projectes no seleccionats.  
  
8. COMPROMÍS D'ACCEPTACIÓ  
La present convocatòria és un procés de selecció de propostes, que es formalitzarà posteriorment mitjançant contracte, tot això en aplicació de les bones pràctiques en matèria de gestió cultural, sense que aquesta tinga la consideració de plec administratiu, ni forme part del procediment administratiu, més enllà de la selecció i que les persones participants accepten, amb la seua participació, les condicions incloses en aquestes.  
Les persones seleccionades subscriuran un contracte de comissariat amb el CMCV. Tal document tindrà per objecte regular els drets i les obligacions de les parts, així com establir la regulació dels incompliments. Igualment, es formalitzaran contractes amb els i les artistes o altres agents involucrats en el projecte.  
Les persones les propostes de les quals siguen seleccionades hauran de signar digitalment el contracte d'honoraris que el CMCV els trasllade. Tal document tindrà per objecte regular els compromisos als quals s'obliguen totes les parts, així com establir la regulació dels incompliments.  
És necessari tant per a la signatura del contracte com per a la posterior facturació disposar de certificat digital o signatura electrònica en vigor i vàlida. És indispensable per a poder rebre els pagaments presentar al CMCV els certificats que demostren estar al corrent de les seues obligacions tributàries i davant de la Seguretat Social  
  
9. PAGAMENT D'HONORARIS  
El pagament dels honoraris, tant de comissariat com els que corresponguen als i les artistes participants en el projecte, s'efectuarà, prèvia presentació de les factures reglamentàries a través de la plataforma Face https://face.gov. es/es i d'acord amb la disponibilitat de tresoreria, en dos terminis:  
- 50 % a la signatura del contracte  
- 50 % a la clausura de l'exposició  
  
Aquesta dotació econòmica inclou els honoraris de l'artista i/o comissari, els treballs i materials de producció, si n'hi haguera, transport d'obra, muntatge, gràfica, dietes, despeses de transport i allotjament i altres despeses derivades de l'organització de l'exposició, que hauran de ser gestionades directament pel responsable del projecte.  
  
El pressupost final haurà de respectar la clàusula del Codi de Bones Pràctiques que marca un mínim del 15 % del cost total del projecte, com a remuneració i/o drets de propietat intel·lectual dels artistes.  
  
  
10. TERMINI D'EXECUCIÓ  
Els projectes aprovats seran programats, d'acord amb la persona o col·lectiu seleccionat, en funció de les característiques dels projectes i la disponibilitat pressupostària, entre 2022 i 2023.  
  
11. OBLIGACIONS DE LES PERSONES SELECCIONADES  
El responsable del projecte seleccionat comunicarà per escrit l'acceptació de formalitzar el corresponent contracte i aportar la documentació acreditativa de reunir les condicions legals necessàries per a subscriure'l, en un termini no superior a 7 dies des de la publicació de la resolució.  
En cas contrari, s'entendrà que hi desisteix i perdrà la condició de seleccionat.  
Els projectes seleccionats hauran de ser presentats, com a mínim, amb un mes d'antelació a la inauguració, als responsables del projecte «NEGRE» amb el dossier definitiu del projecte de l'exposició, la fitxa tècnica de la peça o peces que incloga el projecte i es compromet a complir amb els terminis establits. Qualsevol possible modificació del projecte haurà d'estar suficientment motivada i ser autoritzada prèviament pels responsables del projecte «NEGRE» i des del Consorci de Museus de la Comunitat Valenciana (CMCV) i el Centre Cultural Las Cigarreras.  
Així mateix, es compromet a executar el projecte en el termini acordat amb el Consorci de Museus de la Comunitat Valenciana (CMCV) i el Centre Cultural Las Cigarreras.  
  
12. OBLIGACIONS DEL CMCV  
El CMCV es compromet a desenvolupar aquest programa d'acord amb el Codi de Bones Pràctiques en la Cultura Valenciana, vetlant en tot moment pels drets de les persones beneficiàries i la integritat dels seus projectes.  
El CMCV serà l'encarregat d'avaluar, supervisar i realitzar el seguiment del desenvolupament del projecte, així com de les tasques de coordinació i de complir els terminis acordats pel que fa a l'execució d'aquest.  
  
13. PRERROGATIVES DEL CMCV  
El CMCV podrà sol·licitar informació sobre el desenvolupament del projecte durant la seua fase de producció, així com justificació documental de les despeses de producció realitzades.  
De comú acord amb les persones beneficiàries, el CMCV queda en llibertat per a negociar la coproducció i itinerància de tot o part del projecte seleccionat, amb altres institucions.  
  
14. DRETS D'AUTORIA  
Les persones o col·lectius seleccionats cedeixen de forma no exclusiva al CMCV i al projecte «NEGRE» els drets de comunicació pública dels projectes seleccionats per a la seua publicació en catàlegs, cartells, vídeos promocionals, pàgines web, xarxes socials i altres mitjans audiovisuals, sempre relacionats amb les finalitats de la institució convocant, sense perjudici dels drets morals que ostenten per raó de la seua autoria.  
  
Els participants en la convocatòria asseguren que la proposta presentada és original i que ostenten tots els seus drets, inclosos (però no excloents) els drets de propietat intel·lectual. Si la proposta inclou drets de terceres persones, els participants garanteixen l'obtenció dels drets, autoritzacions i/o llicències necessàries, exonerant el CMCV de qualsevol reclamació sobre aquest tema.  
El CMCV, el Centre Cultural Las Cigarreras i el projecte «NEGRE» es comprometen a respectar, escrupolosament, els drets de l'autor o autora sobre la seua obra, reconeixent, en tot moment, la seua autoria.  
  
15. ACCEPTACIÓ  
La participació en aquesta convocatòria suposa l'acceptació íntegra d'aquestes bases.  
  
València, 26 de maig de 2022.- El director gerent del Consorci de Museus de la Comunitat Valenciana: José Luis Pérez Pont.